和通判周監丞見贈
作者：王庭珪
朝代：宋

paragraphs: 大廈久撞壞，撐拄非一支。
安得好柱石，壯麗如昔時。
向來榮盛處，草木今紛蕤。
羣材未盡出，去若馬脫羈。
豈期朝無人，過之輒欲私。
骨相不媚嫵，因歸結茅茨。
忽逢高軒過，飄然鸞鳳姿。
宜在帝左右，珥筆班龍墀。
少年歷清貫，高名誰不知。
胡爲至下邑，撫俗問民疵。
題詩滿巖谷，妙處有餘師。